LXIII.  Ad Richardum abbatem Savigniensem.--Confirmat ei abbatias Savigniensi monasterio subjectas.   (Laterani, April. 20.) [MARTEN.,  Thes. Anecdot.,  I, 433.]
Author: Anastasius IV

ANASTASIUS episcopus, servus servorum Dei, dilecto filio RICHARDO Savigniensi abbati ejusque successoribus regulariter promovendis, in perpetuum.

Apostolicae sedis, cui divina gratia praesidemus, nos auctoritas admonet beneplacentem Deo religionem statuere, et stabilitam exacta diligentia conservare. Quocirca, dilecte in Domino fili Richarde abbas, tuis justis petitionibus clementer annuimus, et Savigniense monasterium, cui Deo, auctore, praeesse dignosceris, scriptorum nostrorum patrociniis communimus: statuentes ut ordo monasticus secundum ordinem Cisterciensium fratrum tam in praefato monasterio quam in his quae sub ipsius potestate et disciplina consistunt, futuris temporibus inviolabiliter conservetur, et ut abbatiae, quae ad jus tui monasterii pertinere noscuntur, in tua tuorumque successorum obedientia et subjectione permaneant, quarum nomina subduximus exprimenda: Abbatia de Belbreh, et abbatia de Briostel cum pertinentiis earum, abbatia de Sarnago, abbatia de Brollio, et abbatia de Trappe cum appendiciis earum, abbatia de Sancto Andrea de Goffert, et abbatia de Sancto Clemente de Tyrunhel cum appendiciis earum, abbatia de Falcardimonte cum appendiciis suis, abbatia de Luncuiler cum pertinentiis suis, abbatia de Chalocheio cum pertinentiis suis, abbatia de Busseria cum pertinentiis suis, abbatia de Fontibus cum pertinentiis suis, abbatia de Veteri-Villa cum pertinentiis suis, abbatia de Alneto cum pertinentiis suis, abbatia de Fuanesio, abbatia de Holanda, abbatia de Caldra, et abbatia de Man cum pertinentiis earum, abbatia de Bella-Lauda, et abbatia de Joreval cum pertinentiis earum, abbatia de Cumbra-mara, abbatia de Basinwerch, abbatia Sanctae Mariae de Durelina, et abbatia de Pultuna cum pertinentiis earum, abbatia de Bildwas cum pertinentiis suis, abbatia de Neth cum pertinentiis suis, abbatia de Buffestren cum pertinentiis suis, abbatia de Quarraria, et abbatia de Drogonis-fonte cum pertinentiis earum, abbatia de Straforth cum pertinentiis suis, abbatia de Quoquosala cum pertinentiis suis. Has igitur abbatias cum omnibus pertinentiis ad exemplar praedecessoris nostri sanctae memoriae papae Eugenii tibi tuisque successoribus in perpetuum confirmamus. Nulli ergo hominum fas sit super hac nostra confirmatione vestrum monasterium perturbare, aut aliquam ei exinde contrarietatem inferre; sed omnia in perpetuum ita intemerata serventur, quemadmodum praedicti praedecessoris nostri pagina noscitur institutum, salva in omnibus apostolicae sedis auctoritate. Si quis sane hanc nostri privilegii paginam sciens contra eam temere venire tentaverit, secundo tertiove commonitus, nisi congrue satisfecerit, potestatis honorisque dignitate careat, reumque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi alienus fiat, atque in extremo examine districtae ultioni subjaceat, conservantes autem eidem loco quae sua sunt a remuneratore omnium bonorum Domino intervenientibus beatorum Petri et Pauli meritis aeternae vitae praemia consequamur. Amen, amen, amen. CUSTODI ME, DOMINE, UT PUPILLAM OCULI. S. PETRUS. S. PAULUS. ANASTASIUS PAPA IV. Ego Anastasius catholicae Ecclesiae episcopus. Ego Hicmarus Tusculanus episcopus. Ego Oddo diaconus cardinalis S. Georgii ad Velum Aureum. Ego Gregorius presbyter cardinalis tituli S. Callixti. Ego Hugo Ostiensis episcopus. Ego Cencius Portuensis episcopus et Silvae Candidae. Ego Guido diaconus cardinalis Sanctae Mariae in Porticu. Ego Hubaldus presbyter cardinalis tituli S. Praxedis Ego Gregorius diaconus cardinalis et Sabiniensis electus. Ego Joannes diaconus cardinalis Sanctorum Sergii et Bacchi ss. Ego Julius presbyter cardinalis tituli Sancti Marcelli subscripsi. Ego Odo diaconus cardinalis Sancti Nicolai in Carcere Tulliano subscripsi. Ego Wido presbyter cardinalis tituli Pastoris subscripsi. Ego Astaldus presbyter cardinalis tituli Sanctae Priscae subscripsi. Ego Henricus presbyter cardinalis tituli Sanctorum Nerei et Achillei subscripsi. Datum Laterani per manum Rollandi, sanctae Romanae Ecclesiae presbyteri cardinalis et cancellarii, XII Kalend. Maii., indictione II, Incarnat. Dom. ann. 1154, pontif. vero D. Anastasii papae IV, anno I.